1. ปัจจัยความเสี่ยง

การดำเนินธุรกิจของบริษัทในปัจจุบันต้องเผชิญกับความเสี่ยงในการดำเนินธุรกิจหลายประการ
ทั้งปัจจัยเสี่ยงที่เกิดจากการดำเนินงานภายใต้ระเบียบและกฎข้อบังคับของราชการ
และตลาดหลักทรัพย์ซึ่งมีการปรับปรุงอยู่เสมอ
และปัจจัยเสี่ยงที่เกิดจากการเปลี่ยนแปลงอย่างรวดเร็วของสภาพแวดล้อมในการดำเนินธุรกิจต่างๆ
ไม่ว่าจะเป็นสภาพเศรษฐกิจ และการปรับตัวของคู่แข่ง
บริษัทได้ประเมินถึงความเสี่ยงที่จะเกิดขึ้นและที่คาดว่าจะเป็นปัจจัยสำคัญที่ส่งผลต่อการดำเนินงานของบริษัท
และหาทางควบคุมความเสี่ยงที่เกิดขึ้นเพื่อมิให้ส่งผลกระทบต่อการดำเนินงานของบริษัท
ความเสี่ยงดังกล่าว ประกอบด้วย

1. ความเสี่ยงความผันผวนของอัตราแลกเปลี่ยน

ณ วันที่ 31 ธันวาคม 2545 บริษัทคงเหลือหนี้เงินกู้ต่างประเทศจำนวน 13.35
ล้านเหรียญสหรัฐอเมริกา ซึ่งจะต้องทยอยผ่อนชำระให้เสร็จสิ้นภายในเดือนมิถุนายน 2548
บริษัทได้มีการป้องกันความเสี่ยงจากความผันผวนของอัตราแลกเปลี่ยนดังกล่าวโดยการทำสัญญาซื้อเงินตราต่างประเทศล่วงหน้าไว้แล้ว

2. ความเสี่ยงความผันผวนของอัตราดอกเบี้ย

จากสภาวะธุรกิจ และการแข่งขันในปัจจุบัน
ทำให้อัตราดอกเบี้ยมีการเปลี่ยนแปลงไปตามสภาพคล่องและอัตราดอกเบี้ยระหว่างประเทศ
การเปลี่ยนแปลงดังกล่าวส่งผลกระทบโดยตรงต่ออัตราดอกเบี้ยจ่ายซึ่งเป็นต้นทุนหลักของกิจการ
และอัตราดอกเบี้ยรับซึ่งเป็นรายได้จากการให้สินเชื่อ

เนื่องจากอัตราดอกเบี้ยเงินกู้ซึ่งเป็นต้นทุนหลักของบริษัทแปรผันตามอัตรา SIBOR
และบริษัทได้ทำสัญญาซื้อเงินตราต่างประเทศล่วงหน้าครอบคลุมภาระดอกเบี้ยที่ต้องจ่ายในระยะเวลา
6 เดือน ทำให้ต้นทุนอัตราดอกเบี้ยเงินกู้ของบริษัทแปรผันตามอัตราดอกเบี้ยบาท
ซึ่งบริษัทฯได้ตระหนักถึงความเสี่ยงในเรื่องนี้ จึงเน้นการปล่อยสินเชื่อโดยรักษาส่วนต่าง (Spread)
ของอัตราดอกเบี้ยไว้ และพิจารณาแนวโน้มของอัตราดอกเบี้ยในอนาคตควบคู่กันไป นอกจากนี้
ปลายปี 2545 บริษัทฯได้มีการจัดหาแหล่งเงินทุนกู้ที่มีต้นทุนต่ำเพิ่มเติม
เพื่อใช้ในการขยายสินเชื่อในปี 2546 ต่อไป

3. ความเสี่ยงจากคู่แข่งขัน

ในปี 2545 รัฐบาลได้เร่งเสริมสภาพคล่องให้กับผู้ประกอบการอุตสาหกรรมขนาดกลางและย่อม
(SME.) มากขึ้น ทำให้ธุรกิจแฟคตอริ่งเป็นที่รู้จักกันอย่างแพร่หลายมากขึ้น มีการแข่งขันสูงขึ้น

ในแง่ของบริษัท ได้มีการปรับตัวในเรื่องดังกล่าว โดยจัดหาแหล่งเงินกู้ที่มีต้นทุนต่ำเพิ่มเติม
และปรับอัตราดอกเบี้ยตามสภาวะตลาดและต้นทุนของบริษัท ให้สามารถแข่งขันกับคู่แข่งได้
และมุ่งเน้นการให้บริการ และรักษาสัมพันธภาพอันดีกับลูกค้า
พร้อมทั้งมีบริการที่หลากหลายเพื่ออำนวยความสะดวก
และจูงใจให้ลูกค้าใช้บริการจากบริษัทอย่างต่อเนื่อง

4. ความเสี่ยงทางด้านสินเชื่อ

ความเสี่ยงทางด้านสินเชื่อ คือ
ความเสี่ยงที่ลูกค้าหรือคู่สัญญาไม่สามารถปฏิบัติตามสัญญาที่ทำไว้กับบริษัทฯ บริษัทฯ
ได้มีนโยบายในการป้องกันความเสี่ยงนี้ โดยมีการกำหนดหลักเกณฑ์การให้สินเชื่ออย่างระมัดระวัง
มีการเข้มงวดในเรื่องการวิเคราะห์สินเชื่อของลูกค้า และดูแลการปล่อยสินเชื่อลูกค้าอย่างสม่ำเสมอ
รวมทั้งยังอาจมีการเรียกหลักทรัพย์ค้ำประกันเพิ่มจากลูกค้าเพื่อเป็นการป้องกันความเสียหายที่อาจจะเกิดขึ้นหากลูกค้าไม่สามารถปฏิบัติตามสัญญา
มีระบบรายงานที่สามารถติดตามดูผลการชำระหนี้ เพื่อให้ทราบถึงคุณภาพของลูกหนี้
และสามารถติดตามให้มีการชำระหนี้ได้ ทั้งนี้ การให้สินเชื่อของบริษัท
จะเน้นการรับซื้อลูกหนี้ที่เป็นหน่วยงานราชการ รัฐวิสาหกิจ และเอกชนรายใหญ่เพื่อลดความเสี่ยง
ส่วนความเสี่ยงทางด้านเงินให้สินเชื่อในกรณีที่คู่สัญญาไม่ปฏิบัติตามสัญญาของหนังสือค้ำประกันทางการเงิน
ซึ่งมีค่าเท่ากับมูลค่าตามที่ระบุไว้ในสัญญา บริษัทฯ
ได้ใช้นโยบายและวิธีการพิจารณาการให้สินเชื่อประเภทนี้เช่นเดียวกับการให้สินเชื่อแฟคตอริ่ง

5. ความเสี่ยงด้านการบริหารและการจัดการ

ผลต่อเนื่องของการปรับโครงสร้างหนี้ในปี 2543
ทำให้มีการเปลี่ยนแปลงโครงสร้างผู้ถือหุ้นรายใหญ่อย่างมีนัยสำคัญ ปัจจุบัน เจ้าหนี้ของบริษัททั้ง 7
ราย ถือหุ้นรวมกัน 34,932,434 หุ้น คิดเป็น 51.15 %
ของจำนวนหุ้นที่จำหน่ายได้แล้วทั้งหมดของบริษัท (ดูได้จากรายชื่อผู้ถือหุ้นใหญ่ในข้อ 8.2)
จึงทำให้กลุ่มของเจ้าหนี้(ผู้ถือหุ้นใหญ่)เป็นผู้มีบทบาทในการกำหนดทิศทางของบริษัทได้เป็นส่วนใหญ่
อย่างไรก็ตามผู้ถือหุ้นรายอื่นก็อาจสามารถตรวจสอบ
การดำเนินงานของบริษัทได้ตามข้อบังคับของบริษัทที่กำหนดไว้